SVEUČILIŠTE U ZAGREBU MUZIČKA AKADEMIJA
Trg Republike Hrvatske 12
10000 Zagreb

	KLASA:
	011-01/26-38/04

	URBROJ:
	251-79-1/1-26-01



Zagreb, 04.09.2026.



Na temelju članka 15. stavaka 2. i 3. Zakona o javnoj nabavi („Narodne novine“, broj 120/16, 114/22
i 48/26) i temeljem članka 17. stavak 5. i članka 22. stavak 2. Statuta Muzičke akademije, Akademijsko vijeće na svojoj 17. sjednici u ak. god. 2025./2026. od dana 04.09.2026. donosi

P R A V I L N I K

O PROVEDBI POSTUPAKA JEDNOSTAVNE NABAVE

PREDMET I SADRŽAJ PRAVILNIKA

Članak 1.

(1) Ovim Pravilnikom o provedbi postupaka jednostavne nabave (u daljnjem tekstu: Pravilnik)
uređuju se postupci, pravila i uvjeti provođenja jednostavne nabave roba, usluga i radova koje će Muzička akademija (u daljnjem tekstu: Naručitelj) provoditi do vrijednosti pragova za primjenu Zakona o javnoj nabavi (u daljnjem tekstu: ZJN), a to su: 
· nabava roba i usluga te provedba projektnih natječaja procijenjene vrijednosti manje od 50.000,00 eura,
· nabava radova procijenjene vrijednosti manje od 100.000,00 eura.

(2) U provedbi postupaka jednostavne nabave, osim ovoga Pravilnika, obavezno je primjenjivati i druge važeće zakonske i podzakonske akte, te opće akte, upute i odluke Naručitelja.                             (3) Sve vrijednosti u ovom Pravilniku iskazane su u eurima bez poreza na dodanu vrijednost (u
daljnjem tekstu: PDV).
(4) Pojmovi u smislu ovoga Pravilnika imaju Zakonom (ZJN) propisana značenja.
(5) Izrazi koji se upotrebljavaju u ovom Pravilniku imaju rodno značenje, koriste se neutralno i odnose se jednako na muški i ženski spol.

NAČELA NABAVE

Članak 2.

(1) Naručitelj je u primjeni ovoga Pravilnika u odnosu na sve gospodarske subjekte obvezan poštivati
načelo slobode kretanja robe, načelo slobode poslovnog nastana i načelo slobode pružanja usluga, te
načela koja iz toga proizlaze, kao što su načelo tržišnog natjecanja, načelo jednakog tretmana, načelo
zabrane diskriminacije, načelo uzajamnog priznavanja, načelo razmjernosti i načelo transparentnosti.
(2) Nabava ne smije biti osmišljena s namjerom izbjegavanja primjene ZJN-a ili izbjegavanja
primjene pravila o jednostavnoj nabavi putem modula jednostavne nabave u Elektroničkom oglasniku javne nabave Republike Hrvatske (u daljnjem tekstu: EOJN) ili s namjerom da se određenim
gospodarskim subjektima neopravdano da prednost ili da ih se stavi u nepovoljan položaj.
(3) Naručitelj je obvezan primjenjivati ovaj Pravilnik na način koji omogućava učinkovitu nabavu roba, usluga i radova, s pažnjom dobroga gospodarstvenika, na način da roba, usluge i radovi koje nabavlja odgovaraju svrsi, vodeći računa o racionalnom, ekonomičnom i namjenskom trošenju javnih  i proračunskih sredstava, drugih dodijeljenih sredstava, te vlastitih sredstava Muzičke akademije.


IZUZEĆA

Članak 3.

(1) Ovaj Pravilnik ne primjenjuje se na:
· nabave za koje su u ZJN propisana izuzeća
· ugovore o radu te druge odgovarajuće ugovore prema posebnim propisima
· autorske ugovore
· ugovore o uslugama koje imaju određene zajedničke tarife (javnobilježničke i odvjetničke usluge, pristojbe i naknade te slično – npr. troškovi i naknade za korištenje muzičkog materijala, troškovi i naknade umjetničkim i tehničkim suradnicima neophodnima za izvođenje koncerata i projekata, autorske naknade )
· troškove za koje nije uobičajeno izdavanje ponuda kao što su troškovi reprezentacije, troškovi kotizacije, troškovi kupovine avio-karata i drugih putnih karata, troškovi članarina, tehničkih pregleda, cestarina, kartičnih plaćanja i slično
· usluge obrazovanja i stručnog osposobljavanja 


SUKOB INTERESA

Članak 4.

(1) Naručitelj je obvezan poduzeti prikladne mjere da učinkovito spriječi, prepozna i ukloni sukobe
interesa u vezi s postupcima nabave kako bi se izbjeglo narušavanje tržišnog natjecanja i osiguralo
jednako postupanje prema svim gospodarskim subjektima.
(2) Na sprječavanje, prepoznavanje i uklanjanje sukoba interesa na odgovarajući se način primjenjuju
odredbe ZJN 2016., čl. 75. do 83.
(3) Predstavnici Naručitelja iz članka 76. stavka 2. Zakona, kao i ovlaštene osobe Naručitelja koje sudjeluju u pripremi i provedbi postupka jednostavne nabave, obvezni su potpisati izjavu o postojanju ili nepostojanju sukoba interesa te je ažurirati bez odgađanja ako nastupe promjene.
(4) Naručitelj je obvezan na temelju izjava svojih predstavnika na svojim internetskim stranicama objaviti popis gospodarskih subjekata s kojima je (Naručitelj) u sukobu interesa ili obavijest da takvi subjekti ne postoje, te ih ažurirati bez odgađanja ako nastupe promjene.



PLANIRANJE  I POKRETANJE JEDNOSTAVNE NABAVE

Članak 5.

(1) Naručitelj donosi Plan nabave u skladu sa ZJN, za tekuću kalendarsku godinu, te ga objavljuje na portalu EOJN sa poveznicom na svojoj WEB stranici. 
Sve nabave čija je procijenjena vrijednost jednaka ili veća od 5.000,00 EUR bez PDV-a moraju biti usklađene s navedenim planom. 
(2)Nabava se pokreće temeljem pisanog zahtjeva na internom obrascu (Zahtjevnica), koju potpisom ovjerava dekan Muzičke akademije, kao odgovorna osoba za odobravanje svih nabava.
Ovjerena Zahtjevnica dostavlja se Uredu za javnu nabavu radi pokretanja jednostavne nabave. 
(3)Nakon podnošenja zahtjeva za nabavom i njegovog odobrenja od strane dekana, prije pokretanja postupka nabave, provodi se kontrola usklađenosti s planom nabave. Ako predloženi zahtjev nije opravdan ili nije u skladu s Planom nabave – isti će se odbaciti, odnosno tražit će se naknadno odobrenje dekana. 
U slučaju ishođenja naknadnog odobrenja dekana, korigirat će se Plan nabave, a promjena objaviti čim nastupi.

PREDMET NABAVE

Članak 6.

(1) U postupcima jednostavne nabave predmet nabave (na Zahtjevnici ili njenom privitku) mora biti opisan na jasan, nedvojben potpun i neutralan način koji osigurava usporedivost ponuda u pogledu uvjeta i zahtjeva koje je  Muzička akademija kao Naručitelj postavila i predstavlja tehničku, tehnološku, oblikovnu, funkcionalnu i drugu objektivno odredivu cjelinu.
Na Zahtjevnici je potrebno naznačiti količinu, te pretpostavljenu cijenu predmeta nabave. 

(2) Naručitelj može podijeliti predmet nabave na grupe na temelju objektivnih kriterija, prema vrsti, svojstvima, namjeni, mjestu ili vremenu ispunjenja.

POSTUPCI JEDNOSTAVNE NABAVE

Članak 7.

(1) Postupak jednostavne nabave provodi se sukladno procijenjenoj vrijednosti nabave:

1. jednostavna nabava roba, usluga i radova procijenjene vrijednosti do 15.000,00 eura,
2. jednostavna nabava procijenjene vrijednosti veće od 15.000,00 eura: 
· jednostavna nabava roba i usluga procijenjene vrijednosti veće od 15.000,00 eura do
                          25.000,00 eura, te radova procijenjene vrijednosti veće od 15.000,00 eura do 
                          45.000,00 eura
· jednostavna nabava roba i usluga procijenjene vrijednosti veće od 25.000,00 eura, a manje od 50.000,00 eura, te radova procijenjene vrijednosti veće od 45.000,00 eura, a manje od 100.000,00 eura.


POSTUPAK JEDNOSTAVNE NABAVE PROCIJENJENE VRIJEDNOSTI DO 15.000,00 EURA

Članak 8.

(1)Postupak nabave za nabavu roba, usluga i radova procijenjene vrijednosti do 15.000,00 eura
provodi se u pravilu elektroničkim sredstvima komunikacije (e-pošta), slanjem poziva za dostavu ponude jednom gospodarskom subjektu. Ukoliko Naručitelj smatra da bi zatraživši više od jedne ponude - kod predmeta nabave gdje postoji raznolikost ponude na tržištu- bio u mogućnosti boljeg odabira po određenom primjerenom kriteriju za taj predmet nabave, Naručitelj može poslati upit za dostavu ponuda na adrese više gospodarskih subjekata.
(2)Postupku ne mora prethoditi poziv na dostavu ponuda.
(3)Postupak jednostavne nabave iz stavka (1) ovog članka zaključuje se na temelju odabrane ponude izdavanjem narudžbenice /potpisivanjem ugovora ili plaćanjem po ponudi odn. izdanom predračunu. Narudžbenica se odabranom ponuditelju dostavlja e-poštom.
(4)Izdavanje narudžbenica ili sklapanje ugovora nisu obvezni za slijedeće nabave: 
- robe, usluge i radovi procijenjene vrijednosti manje od 500,00 eur
-predmeti nabave kod kojih zbog njihove naravi nije svrhovito provoditi postupak jednostavne nabave
- odvjetničke usluge, usluge smještaja, prijevoza, restoranske usluge, usluge pripreme i dostave hrane, usluge izobrazbe i stručnog usavršavanja, kotizacije za stručna usavršavanja, seminare, radionice, konferencije, savjetovanja i druga događanja, usluge objava u službenim listovima i glasilima, članarine, pretplate na stručnu literaturu i internetske portale, robe i usluge reprezentacije, robe i usluge koje se nabavljaju putem internetskih trgovina, materijal i usluge za potrebe održavanja nastave te za potrebe umjetničke i nastavne produkcije
-robe, usluge i radovi za kojima postoji iznimna žurnost uzrokovana događajima koje Naručitelj nije mogao predvidjeti niti na njih utjecati.



POSTUPCI JEDNOSTAVNE NABAVE PROCIJENJENE VRIJEDNOSTI VEĆE OD 15.000,00 EURA


STRUČNO POVJERENSTVO

Članak 9.


(1)Postupke jednostavne nabave procijenjene vrijednosti veće od 15.000,00 eura provodi Stručno povjerenstvo koje imenuje čelnik Naručitelja odlukom o imenovanju.
(2) U sastavu Povjerenstva su najmanje dva člana od kojih najmanje jedna osoba koja ima važeći certifikat u području javne nabave. Ovisno o složenosti predmeta nabave, član stručnog povjerenstva može biti i osoba koja nije zaposlenik Naručitelja.
(3) Obveze i ovlasti Povjerenstva su:
- priprema poziva na dostavu ponuda  i izrada dokumentacije o nabavi s jasno opisanim predmetom nabave, naznačenom količinom i procijenjenom vrijednosti nabave bez PDV-a, rokom i mjestom isporuke predmeta nabave, izrada tehničkih specifikacija, ponudbenih troškovnika i ostalog
- provedba postupka nabave: slanje poziva na dostavu ponuda gospodarskim subjektima, otvaranje
pristiglih ponuda, izrada zapisnika o otvaranju ponuda i zapisnika o pregledu i ocjeni ponuda s prijedlogom o odabiru ponuditelja sukladno kriteriju za odabir i uvjetima propisanima pozivom na dostavu ponuda, na osnovi kojeg čelnik Naručitelja donosi odluku o odabiru ili -ukoliko za to postoje utemeljeni razlozi-odluku o poništenju.


SLANJE POZIVA NA DOSTAVU PONUDA

Članak 10.


(1)Postupak jednostavne nabave roba i usluga procijenjene vrijednosti veće od 15.000,00 eura, a jednake ili manje od 25.000,00 eura te radova procijenjene vrijednosti veće od 15.000,00 eura, a jednake ili manje od 45.000,00 eura provodi Stručno povjerenstvo (u daljnjem tekstu: Povjerenstvo) upućivanjem poziva na dostavu ponuda - na adrese više gospodarskih subjekata, najmanje dvije - putem modula jednostavne nabave u Elektroničkom oglasniku javne nabave Republike Hrvatske (u daljnjem tekstu: EOJN RH). 
Postupak se može provesti i putem javne objave u modulu jednostavne nabave EOJN RH. 

(2) Za nabavu roba ili usluga procijenjene vrijednosti veće od 25.000,00 eura, a manje od 50.000,00
eura, odnosno za nabavu radova procijenjene vrijednosti veće od 45.000,00 eura, a manje od
100.000,00 eura, Povjerenstvo javno objavljuje poziv na dostavu ponuda u EOJN-u,  te provodi
postupak sukladno ovom Pravilniku.

(3) Iznimno, Naručitelj nije obvezan provesti postupak jednostavne nabave upućivanjem poziva na dostavu ponuda - na adrese više gospodarskih subjekata, najmanje dvije - putem modula jednostavne nabave u EOJN RH, kod nabave procijenjene vrijednosti iz stavka (1) ovog članka, ili putem javne objave u EOJN-u kod nabave procijenjene vrijednosti iz stavka (2) ovog članka, već ga provodi slanjem poziva na dostavu ponuda putem EOJN-a na adresu jednog gospodarskog subjekta:

a) ako nije podnesena nijedna ponuda ili nijedna valjana ponuda u prethodno provedenom postupku
jednostavne nabave, pod uvjetom da početni ugovorni uvjeti nisu bitno izmijenjeni
b) ako zbog objektivnih razloga predmet nabave može izvršiti, isporučiti ili pružiti samo određeni
gospodarski subjekt, i to:
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe
2. ako je predmet nabave specifičan u umjetničkom, znanstvenom ili tehničkom smislu, kada zbog navedene specifičnosti predmeta nabave ne postoji konkurencija određenom gospodarskom subjektu na tržištu
3. ako se radi o predmetima nabave za potrebe nastave i umjetničke i/ili nastavne produkcije (primjerice, najam opreme, najam vozila, usluge snimanja i/ili obrade zvuka i/ili slike, usluge grafičkog dizajna, usluge tiska, usluge smještaja, usluge prijevoza, usluge putničkih agencija, usluge pripreme i dostave hrane, promidžbeni materijal, razni materijal, potrepštine i slično)
4. ako se određeni gospodarski subjekt odabire zbog specijalističkih stručnih ili umjetničkih znanja 
5. ako postoje tehnički razlozi da predmet nabave može isporučiti samo određeni gospodarski subjekt (primjerice kod održavanja postrojenja, sustava i specifične opreme u zgradi)
6. ako je to nužno radi zaštite isključivih prava, uključujući prava intelektualnog vlasništva,
7.  ako postoji iznimna žurnost uzrokovana događajima koje Naručitelj nije mogao predvidjeti niti na njih utjecati
Razlozi za primjenu iznimke navode se i obrazlažu u objavi u modulu jednostavne nabave EOJN RH.


SADRŽAJ POZIVA NA DOSTAVU PONUDA

Članak 11.

(1) Poziv na dostavu ponuda sadrži:
- naziv, OIB, adresu i kontakt podatak Naručitelja
- podatke o gospodarskim subjektima s kojima je Naručitelj u sukobu interesa
- osnovne informacije o predmetu nabave (opis, tehničke specifikacije, količina)
- procijenjenu vrijednost nabave bez PDVa
- rok za dostavu ponuda i  način dostave ponuda
- ako je predmet nabave podijeljen na grupe, navod o mogućnosti podnošenja ponuda za jednu,
više ili sve grupe,
- mjesto i rok izvođenja radova, isporuke robe ili pružanja usluga,
- kriterij za odabir ponude
(2) Poziv na dostavu ponuda može sadržavati podatke o traženim jamstvima, uvjete sposobnosti
ponuditelja te razloge za isključenje ponuditelja. Na sredstva, vrste i visinu jamstva, moguće uvjete
sposobnosti te razloge za isključenje odgovarajuće se primjenjuju odredbe ZJN-a.
(3) Poziv na dostavu ponuda mora se izraditi na hrvatskom jeziku i latiničnom pismu. Iznimno, poziv na dostavu ponuda može se izraditi i na nekom drugom službenom jeziku Europske unije.

ROK ZA DOSTAVU PONUDA

Članak 12.

(1) Rok za dostavu ponuda ovisi o karakteristikama predmeta nabave i u pravilu iznosi najmanje 5 (pet) dana od dana upućivanja poziva na dostavu ponuda putem EOJN RH, odnosno od dana javne objave poziva na dostavu ponuda u EOJN RH.
(2) Iznimno, ako je žurna situacija propisno opravdana od strane Naručitelja, Naručitelj može odrediti
kraći rok za dostavu ponuda.
POSTUPAK DOSTAVE PONUDA

Članak 13.

(1) Za vrijeme roka za dostavu ponuda gospodarski subjekti mogu zahtijevati objašnjenja vezano za
poziv na dostavu ponuda.
(2) Ponuda mora biti izrađena prema zahtjevima iz poziva za dostavu ponuda.
(3) Ponuditelj može do isteka roka za dostavu ponuda dostaviti izmjenu ili dopunu ponude na isti
način kao i osnovnu ponudu s obveznom naznakom da se radi o izmjeni ili dopuni ponude.
(4) Do trenutka otvaranja ponuda nije dopušteno davanje informacija o zaprimljenim ponudama.


OTVARANJE, PREGLED I OCJENA PONUDA

Članak 14.

(1) Protekom roka za dostavu ponuda Stručno povjerenstvo otvara ponude te se generira zapisnik o otvaranju ponuda. 
(2) Ponude otvara najmanje jedan član Povjerenstva.
(3) Otvaranje ponuda u postupcima jednostavne nabave nije javno.
(4) U slučaju da je postupak vođen putem javne objave poziva na dostavu ponuda putem EOJN-a,
javno se objavljuje generirani zapisnik o otvaranju ponuda.

Članak 15.

(1) Nakon otvaranja ponuda Povjerenstvo pregledava i ocjenjuje ponude na temelju uvjeta i zahtjeva
koji su traženi u pozivu na dostavu ponuda, te izrađuje zapisnik o pregledu i ocjeni ponuda.
(2) Pregled i ocjena ponuda su tajni do donošenja odluke Naručitelja.
(3) Ako su informacije ili dokumentacija koje je trebao dostaviti ponuditelj nepotpuni ili pogrešni ili se takvima čine, Naručitelj može zahtijevati od ponuditelja da ispravi, dopuni, razjasni, upotpuni ili dostavi nužne informacije ili dokumentaciju u primjerenom roku. 
Komunikacija između Naručitelja i ponuditelja vodi se putem EOJN RH. 



KRITERIJ ZA ODABIR PONUDA

Članak 16.

(1) Kriterij za odabir valjane ponude može biti:
- najniža cijena ili
- ekonomski najpovoljnija ponuda
(2) U slučaju primjene kriterija ekonomski najpovoljnije ponude, Naručitelj u pozivu na dostavu ponuda uz cijenu određuje i druge kriterije te način bodovanja.
(3) Naručitelj je obvezan odbiti ponudu ako utvrdi da je ponuđena cijena:
- veća od 25.000,00 eura bez PDV-a za nabavu roba i usluga, odnosno veća od 45.000,00 eura bez
PDV-a za nabavu radova u slučaju da jednostavna nabava nije provođena putem javne objave u
modulu jednostavne nabave EOJN-a ili
- prelazi zakonske pragove za javnu nabavu.
(3) Ako je cijena najpovoljnije ponude veća od procijenjene vrijednosti nabave, ali ne prelazi
vrijednosti iz stavka 3. ovog članka, Naručitelj takvu ponudu može prihvatiti ako ima, ili će imati
osigurana sredstva.


ODLUKE NARUČITELJA

Članak 17.

(1) Na osnovi zapisnika o pregledu i ocjeni ponuda za nabave čija je procijenjena vrijednost veća od 15.000,00 eura čelnik Naručitelja donosi odluke o odabiru ili odluke o poništenju postupka.

Članak 18.

(1) Naručitelj može poništiti postupak jednostavne nabave ako postanu poznate okolnosti zbog kojih
ne bi došlo do pokretanja postupka jednostavne nabave ili bi došlo do sadržajno drugačijeg poziva da
su bile ranije poznate.
(2) Naručitelj je obvezan poništiti postupak jednostavne nabave: ako nije pristigla nijedna ponuda,
ako nakon odbijanja ponuda ne preostane nijedna valjana ponuda, ako su sve ponude znatno veće od
procijenjene vrijednosti nabave i osiguranih sredstava, ako se utvrdi sukob interesa koji se ne može
na drugi način otkloniti i ako je to potrebno radi zaštite javnog interesa.
(3) Ako se ponuda u odnosu na cijenu ili trošak čini izuzetno niska, Naručitelj može uz primjenu
odgovarajućih odredaba ZJN-a odbiti ponudu u slučaju da objašnjenje ili dostavljeni dokazi
ponuditelja zadovoljavajuće ne objašnjavaju nisku predloženu razinu cijene ili troškova.

Članak 19.

(1) Naručitelj je obvezan istovremeno izvijestiti sve ponuditelje koji su dostavili ponudu o rezultatima pregleda i ocjene ponuda dostavom Odluke o odabiru ili poništenju (u daljnjem tekstu: Odluka).
(2) Odluka se objavljuje u EOJN RH i smatra se dostavljena svim sudionicima jednostavne nabave istekom dana u kojem je objavljena. 
(3) Odluka postaje izvršna:
1. objavom Odluke o odabiru u slučaju da je pristigla samo jedna ponuda, odnosno objavom Odluke o poništenju kada nije pristigla niti jedna ponuda
2. istekom roka za prigovor, ako prigovor nije izjavljen
3. dostavom rješenja o prigovoru čelnika Naručitelja kojim se prigovor odbacuje, odbija ili se obustavlja postupak, ako je na Odluku izjavljen prigovor
(4) Postupak jednostavne nabave završava izvršnošću Odluke.


PRAVNA ZAŠTITA

Članak 20.

(1) Na Odluku u postupku jednostavne nabave čija je procijenjena vrijednost veća od 15.000,00 eura
dopušteno je podnijeti prigovor u pisanom obliku čelniku Naručitelja.
(2) Pravo na prigovor ima svaki gospodarski subjekt koji ima ili je imao pravni interes za dobivanje
određenog ugovora o jednostavnoj nabavi i koji je pretrpio ili bi mogao pretrpjeti štetu od navodnoga
kršenja subjektivnih prava.
(3) Prigovor se smatra potpunim ako sadrži najmanje: podatke o gospodarskom subjektu koji podnosi prigovor (naziv, OIB, adresa sjedišta), predmet prigovora (oznaka postupka jednostavne nabave i odluke Naručitelja na koju se prigovor odnosi), navod (opis navodne nepravilnosti i obrazloženje), zahtjev (postupanje koje gospodarski subjekt zahtijeva od Naručitelja).
(4) Prigovor se izjavljuje čelniku Naručitelja elektroničkim sredstvima komunikacije putem EOJN-a
u roku od 3 (tri) dana od primitka Odluke, a u suprotnom će se prigovor odbaciti.

Članak 21.

(1) Podnositelj prigovora može odustati od prigovora sve do otpreme odluke o prigovoru.
(2) Odustanak od prigovora ne može se opozvati.
(3) Ako podnositelj prigovora odustane od prigovora, čelnik Naručitelja će obustaviti postupak po izjavljenom prigovoru.

Članak 22.

(1) Čelnik Naručitelja u postupku po prigovoru može:
1. obustaviti postupak po prigovoru,
2. odbaciti prigovor zbog nedopuštenosti, nepotpunosti, nepravodobnosti i zbog toga što je izjavljen od neovlaštene osobe,
3. odbiti prigovor kao neosnovan,
4. usvojiti prigovor te u tom slučaju poništiti Odluku o odabiru/poništenju. 
(2) Rješenje o prigovoru dostavlja se objavom u EOJN RH.


UGOVOR O JEDNOSTAVNOJ NABAVI

Članak 23.

(1) S odabranim ponuditeljem sklapa se ugovor o jednostavnoj nabavi nakon izvršnosti odluke o
odabiru.
(2) Primitak robe, praćenje izvršavanja usluga ili izvođenje radova već je regulirano postojećim procedurama Naručitelja i svi sudionici dužni su ih primjenjivati.

REGISTAR UGOVORA I IZDANIH NARUDŽBENICA

Članak 24.

(1)U registru ugovora u EOJN RH, evidentiraju se svi ugovori i narudžbenice koje je Naručitelj sklopio za predmete nabave čija je procijenjena vrijednost jednaka ili veća od 5.000,00 eura, kao i sve njihove kasnije promjene. 
 

POHRANA DOKUMENTACIJE

[bookmark: _Hlk234492495]Članak 25.

(1) Naručitelj je obvezan čuvati dokumentaciju o svakom provedenom postupku jednostavne nabave najmanje četiri godine od završetka postupka.


ZAVRŠNE ODREDBE

Članak 26.

(1) Stupanjem na snagu ovog Pravilnika, prestaju važiti sve dosadašnje procedure i akti Naručitelja vezani uz provedbu postupaka jednostavne nabave.
(2 Postupci jednostavne nabave pokrenuti prije stupanja na snagu ovog Pravilnika dovršit će se
prema odredbama akta koji je bio na snazi u trenutku pokretanja postupka.
(3) Ovaj Pravilnik, kao i sve njegove daljnje izmjene i dopune, objavljuje se na internetskim
stranicama Naručitelja te se čini dostupnim u EOJN RH, a stupa na snagu 04.09.2026. godine.

